修石山
作者：方回
朝代：宋

paragraphs: 土山未甚正，有石亦頗欹。
方矩一再度，夙具鍤與箕。
晨興命工徒，將一大治之。
掃礫斫枯枿，擁泥護芳荑。
春雷已驚蟄，猶以寒自疑。
蚯蚓縮未動，蝦𢋙僵如癡。
此役彼不安，慈憫其忍爲。
復有蜈蚣蝎，壤發難迅馳。
僕夫聽使去，梃杵肯遽施。
至所謂蛇者，衆怒爭剪夷。
赤練稍宛轉，碎首忽若糜。
人跡不至處，擲出園外籬。
天地主生育，乳孕無窮期。
何土草不茂，何水魚不滋。
毒堇及淫蜮，賦物曷至茲。
崢嶸不能畝，蝸蟻千萬斯。
凶惡如此輩，均受亭毒私。
理有不可曉，顔跖同世時。
閒居理花藥，娛心聊自怡。
小小事興作，蟲豸關安危。
何况大騷動，瘡痏良可知。
誅惡亦一快，感慨因成詩。